**Endelig**

**Nye virkemidler tillates utprøvd til lisensfelling av jerv for jegere i prosjekt ”Bedre jervejakt i Nordland”**

Etter 3 år med jerveprosjektet i Nordland får vi endelig mulighet til å prøve ut nye virkemidler. Klima- og Miljødepartementet har i løpet av sommeren gjort flere forskriftsendringer for å gjøre lisensjakt på jerv mer effektiv. **Noen av endringene som kommer kan kun utprøves av jegere tilknyttet prosjekt Bedre Jervejakt i Nordland.** Det stilles strenge krav til utførelse av noen av disse tiltakene og vi i prosjektet er nå i gang med å lage en enkel instruks til jegerne som ønsker å benytte seg av denne fantastiske prøveordningen. Det vil her være svært viktig at jegerne følger den nye instruksen vedrørende loggføring. Dersom vi ser at instruksen gir god måloppnåelse vedrørende sikker og human jakt kan de nye tiltakene innføres permanent. La oss gjøre en skikkelig jobb slik at vi får testet effekten av disse grundig! Se for øvrig vedlagt forskriftsendring.

**Her er de nye tiltakene som jegere i prosjektet nå kan få være med å prøve ut:**

*Kun for jegere i prosjektet:*

1. Bruk av kunstig lys på jerveåte (fastmontert lys). Må loggføres.
2. Bruk av viltkamera og fellevarsler som fullverdig tilsyn av jervebåser. Må loggføres. Kan utføres i kombinasjon med bruk av snøscooter til røkting/tilsyn (se punkt. 3).

*Faste endringer (gjelder også for jegere utenfor prosjektet):*

1. Bruk av snøscooter for tilsyn av jervebåser. Kommune/grunneier må gi sin tillatelse.
2. Bruk av snøscooter til uttransportering av jervebås/åtebu. Kommune/grunneier må gi sin tillatelse.

Forskriftsendringene i prøveordningen som omfatter punkt 1 og 2 gjelder fra 10. september 2015 – 15. februar 2018 (3 lisensfellingsperioder).

Departementet understreker at dette kun er en prøveordning som tar sikte på å skaffe nye erfaringer vedrørende tiltakene som er nevnt over. Gode tilbakemeldinger fra jegerne som ønsker å delta blir derfor svært viktig dersom endringene skal kunne innføres permanent.

Når det gjelder bruk av lys på jerveåte vil samme type regler gjelde som for jakt på rødrev. Lyset skal være fastmontert (vegg/tre/stolpe). Det vil være hensiktsmessig med en bryter som slås på når man har siktet seg inn på jerven. Når så lyset tennes kan jerven avlives på en sikker måte, selv i dårlig lys.

For bruk av kamera som fullverdig tilsyn av jervebåser stiller departementet en rekke krav opp mot selve kameratypen som benyttes. Vi i prosjektet ønsker å jobbe frem finansiering slik at kameraene kan kjøpes inn ved hjelp av prosjektmidler. Slik vil alle jegere få et kamera som tilfredsstiller disse kravene (SMS-styring, bevegelsessensor, tidsinnstilling for sending av bilder, MMS-sending).

Prosjektet ønsker i samarbeid med Fylkesmann, SNO og flere av prosjektets jegere å få på plass en oversiktlig og enkel instruks for jegere som ønsker å delta. I denne instruksen skal det komme klart frem hva som kreves av rapportering fra jegerne, samt hvordan man som jeger skal løse eventuelle problem som måtte oppstå. Denne instruksen vil spesielt rette seg mot jegere som ønsker å delta med bruk av viltkamera som fullverdig tilsyn av bås, men også jegere som ønsker å bruke kunstig lys på åte vil motta en enkel instruks.

Det er nå viktig at dere som ønsker å benytte dere av viltkamera på jervebås, samt kunstig lys på jerveåta melder i fra til meg om dette. I år har vi kun et begrenset antall båser under bygging, men eventuelle søknader fra dere vil lagres frem mot neste lisensfellingsperiode slik at jegere som ikke får dekket bås/kamera i år har mulighet til å motta dette til neste lisensfellingsperiode. For bås ønsker jeg at dere sender en søknad til meg på e-post med kart som viser hvor dere tenker å sette opp båsen (eventuell trasee for snøscooterkjøring bør også tegnes inn). Dere som ønsker å bruke kunstig lys på åteplassen må også melde fra til meg om dette. Samtlige jegere vil motta instruks så snart denne er ferdigstilt.

Også jegere utenfra prosjektet har her mulighet å søke seg inn som båsjegere!

Det blir svært spennende å få testet ut disse nye virkemidlene i praksis. Vi håper derfor at så mange som mulig viser interesse og tar kontakt med meg!

Vidar Bentsen

Prosjektleder

Telefon: 476 53 192

E-post: vidar.bentsen@bondelaget.no